ความล้มเหลว ของคนดัง
มีคนกล่าวว่า.. เคล็ดลับแห่งความสำเร็จคือ การตัดสินใจที่ถูกต้อง แต่จะตัดสินใจได้ถูกต้องได้อย่างไร? คำตอบ คือต้องมีประสบการณ์ และจะมีประสบการณ์ได้อย่างไร? คำตอบก็คือ การตัดสินใจที่ผิด..
30 พ.ย. 2560

ความล้มเหลว ของคนดัง / โดย เพจลงทุนแมน
มีคนกล่าวว่า..
เคล็ดลับแห่งความสำเร็จคือ การตัดสินใจที่ถูกต้อง
แต่จะตัดสินใจได้ถูกต้องได้อย่างไร?
คำตอบ คือต้องมีประสบการณ์
และจะมีประสบการณ์ได้อย่างไร?
คำตอบก็คือ การตัดสินใจที่ผิด..
ความล้มเหลว เป็นสิ่งที่ไม่มีใครอยากเจอ..
แต่เชื่อหรือไม่ว่า มันเป็นสิ่งที่ทุกคนต้องเคยเจอ
อย่างน้อยก็ในช่วงเวลาหนึ่งของชีวิต อาจจะเป็นตอนเรียน ตอนทำงาน หรือในเรื่องการลงทุน
แม้แต่คนที่ประสบความสำเร็จ ก็ต้องเคยล้มเหลวมาก่อน
เมื่อใดที่ท้อ จงนึกไว้ว่า ยังมีคนที่เจออะไรแย่ๆ กว่าเรา แต่เขาก้าวข้ามผ่านมันได้ มาเรียนรู้กันว่าพวกเขาทำได้อย่างไร
..................................................................
“ไม่ใช่คนหัวดี ไม่ได้หมายความว่าชีวิตต้องไม่ดี”
แน่นอนว่า การตั้งใจเรียนให้ผลการเรียนออกมาดี ย่อมเปิดโอกาสให้กับชีวิตอีกมาก แต่หากคุณล้มเหลวในการเรียน ก็ไม่ได้แปลว่าโอกาสในชีวิตคุณจะเป็นศูนย์
Jack Ma เป็นผู้ก่อตั้ง Alibaba เจ้าของธุรกิจ E-Commerce ระดับโลก ที่ปัจจุบันบริษัทมีมูลค่าสูงถึง 15 ล้านล้านบาท
ทว่าความจริงแล้ว Jack Ma ไม่ใช่คนที่เรียนหนังสือเก่งอะไร
สอบตกสมัยประถม 2 ครั้ง จนเกือบไม่ได้เรียนมัธยม
สอบตกสมัยมัธยม 3 ครั้ง
สอบเข้ามหาวิทยาลัยไม่ได้ 2 ครั้ง โดยได้คะแนนสอบเลขเพียง 1 จากคะแนนเต็ม 120
ถูกปฏิเสธเข้ารับทำงานถึง 30 ครั้ง
ดูจากประวัติแล้ว หลายคนคงบอกว่าชีวิตในวัยเด็กเขาล้มเหลว ทางเลือกในอนาคตมีจำกัด แต่สิ่งที่ช่วยเปิดโอกาสในชีวิตเขา คือความพยายามในการเรียนรู้ และไม่ยอมแพ้ต่ออุปสรรค
Jack Ma มีความสนใจในภาษาอังกฤษมาตั้งแต่เด็ก แต่ไม่มีโอกาสได้เรียนอย่างจริงจัง เขาตัดสินใจลงทุนปั่นจักรยาน ไปที่โรงแรมในตัวเมืองทุกวัน เป็นเวลา 9 ปี เพื่อแค่ได้ฟังชาวต่างชาติพูด และอาสาเป็นไกด์ให้ฟรีๆ เพื่อฝึกภาษา
จนโตขึ้น ได้มีโอกาสไปเป็นล่ามที่สหรัฐอเมริกา และพบกับสิ่งที่เรียกว่า Internet นำมาซึ่งไอเดีย การสร้างธุรกิจที่ยิ่งใหญ่ของ Alibaba ในภายหลังนั่นเอง
สิ่งที่ Jack Ma พยายามมาในตอนเด็ก นำเขามาถึงจุดนี้ได้
..................................................................
“ไม่มีใครยอมรับในผลงาน อาจทำให้ท้อแท้ แต่สักวันต้องมีคนเห็นคุณค่า”
J.K. Rowling เป็นผู้เขียนนิยายเรื่อง Harry Potter อันโด่งดัง เริ่มขายครั้งแรกเมื่อ 20 ปีที่แล้ว ปัจจุบันยอดขายหนังสือมีมากกว่า 400 ล้านเล่มทั่วโลก
แต่กว่าจะมาถึงจุดนี้ได้ ในตอนแรกไม่มีใครยอมตีพิมพ์ผลงานเธอเลย
เธอถูกปฏิเสธต้นฉบับเรื่อง Harry Potter จากสำนักพิมพ์ถึง 12 แห่ง
หนังสือ Harry Potter ตีพิมพ์ครั้งแรก 1,000 เล่ม โดย 500 เล่ม ถูกแจกให้กับห้องสมุดต่างๆ
ไม่ใช่แค่ผลงาน ไม่เป็นที่ยอมรับเท่านั้น ชีวิตเธอก็ตกต่ำสุดขีดเช่นกัน ต้องเจอทั้งปัญหาหย่าร้าง ต้องดูแลลูกคนเดียว ในขณะที่รายได้ไม่มั่นคง จนเกือบเป็นคนไร้บ้าน
ถึงอย่างนั้นเธอกลับใช้ความล้มเหลว มาเป็นพลังในการขับเคลื่อนชีวิต ทำทุกสิ่งได้โดยไม่กลัวจะล้ม เพราะไม่มีอะไรจะเสียแล้วก ทุ่มเทพัฒนาผลงาน แล้วนำเสนอต่อไป ดีกว่าอยู่เฉยๆ
จนในที่สุด ก็มีคนเห็นคุณค่า สำนักพิมพ์บิวส์รีในลอนดอน ตัดสินใจตีพิมพ์หนังสือให้ เพียงเพราะ ลูกสาวของประธานบริษัท ได้อ่านต้นฉบับ และอยากจะรู้เรื่องราวบทต่อไปเร็วๆนั่นเอง
การที่เธอไม่ยอมแพ้ ช่วยพยุงชีวิต ไปจนถึงวันที่ประตูแห่งโอกาสเปิดขึ้น โดยเด็กตัวเล็กๆ คนหนึ่ง
..................................................................
“ขาดทุน ไม่ใช่จุดจบของการลงทุน”
ในโลกนี้ คงไม่มีนักลงทุนคนไหน ไม่เคยขาดทุน แม้แต่นักลงทุนเก่งๆ ก็ผิดพลาดได้เช่นกัน
Donald Trump ประธานาธิบดีคนที่ 45 ของสหรัฐ ผู้ที่เคยประสบความสำเร็จในสร้างอาณาจักรธุรกิจอสังหาริมทรัพย์ ปัจจุบันมีทรัพย์สินอยู่ราว 100,000 ล้านบาท
แต่ครั้งหนึ่งในชีวิต เขาเคยล้มละลายมาแล้ว
ในยุค 90 เขากู้เงินมาเร่งขยายกิจการธุรกิจเกินไป พอเศรษฐกิจถดถอย Trump จึงเป็นหนี้ทันทีเกือบ 30,000 ล้านบาท
แน่นอนว่าเขาไม่สามารถใช้คืนหนี้ได้ทัน สุดท้ายต้องล้มละลาย
ทุกคนต่างคิดว่า Trump จบสิ้นแล้ว แต่เขากลับไม่กลัวความล้มเหลว Trump เคยพูดไว้ว่า ความสำเร็จเกิดจากความล้มเหลว แม้จะเป็นประสบการณ์ที่เลวร้าย แต่มันจะพาไปสู่คำตอบที่ถูกต้อง
เขามองไปข้างหน้าต่อว่าจะทำอย่างไรดี จึงนัดประชุมกับเจ้าหนี้ และเริ่มขายไอเดียโครงการใหม่ที่ใหญ่กว่าเดิม Trump บอกว่า ถ้าไม่ให้ทำโครงการใหม่ ก็จะไม่มีเงินมาใช้คืน เขาไม่โกง แต่ต้องให้โอกาสเขาอีกครั้ง ซึ่งก็มีคนสนใจลงทุนด้วยจริงๆ
สุดท้าย Trump ก็ฟื้นคืนชีพ กลับมาเป็นมหาเศรษฐีได้อีกครั้งในเวลาไม่นาน ถึงกับมีการบันทึกจากกินเนสส์บุ๊กว่า Trump เป็นผู้ที่พลิกฟื้นชีวิตจากวิกฤตทางการเงินได้ยิ่งใหญ่ที่สุดในประวัติศาสตร์เลยทีเดียว
..................................................................
จากเรื่องราวที่ยกมา จะเห็นว่ากลุ่มคนเหล่านี้ ล้วนมีสองสิ่งที่เหมือนกัน คือ “การไม่ยอมแพ้” และ “ความพยายามอย่างสุดกำลัง” ไม่ว่าจะต้องล้มเหลวสักเพียงใด
บางครั้งเราก็จำเป็นต้องเสี่ยง เพื่อให้ได้อะไรบ้างอย่างมา
แม้บางครั้งจะล้มเหลว แต่ก็ทำให้เรารู้ว่าสิ่งใดที่ไม่ควรทำ มันทำให้เราเริ่มมองเห็นหนทางสู่ความสำเร็จทีละนิดและที่สำคัญที่สุดคือ อย่าหยุดหาความรู้ อย่าสร้างขีดจำกัดของตัวเองด้วยความคิดที่ว่า เราเก่งที่สุดแล้ว..
ยิ่งเรารู้เยอะ ยิ่งเปิดโอกาสให้กับชีวิตเรามากเท่านั้น เพราะการลงทุนในความรู้ คือการลงทุนที่ให้ผลตอบแทนดีที่สุด..
“If you don’t give up, you still have a chance. Giving up is the greatest failure.”
เมื่อใดที่คุณล้มเหลว จงอย่ายอมแพ้ ให้พยายามทำสิ่งนั้นต่อไป ถ้าคุณไม่ยอมแพ้ คุณก็มีสิทธิ์ที่จะทำมันสำเร็จ แต่ถ้าคุณยอมแพ้ โอกาสนั้นจะเป็นศูนย์ทันที การยอมแพ้ เป็นที่สุดแห่งความล้มเหลว – Jack Ma
“It’s impossible to live without failing at something, unless you live so cautiously that you might as well not have lived at all - in which case, you fail by default.”
มันเป็นไปไม่ได้เลย ที่จะไม่เคยทำอะไรล้มเหลว เว้นแต่คุณจะระมัดระวังมากเกินไป จนไม่ได้ทำอะไรในชีวิตเลย ซึ่งมันก็ไม่ได้ต่างจากความล้มเหลว” – J.K. Rowling
“Sheer Persistence is the difference between success and failure.”
ความพยายามอย่างถึงที่สุด คือความแตกต่างระหว่าง ความสำเร็จกับความล้มเหลว – Donald Trump
----------------------
<ad> ถ้าเราล้มเหลวหลายครั้งจนสำเร็จ และอยากให้รางวัลกับความสำเร็จ เชิญมาที่ 
 รถยนต์เมอร์ซิเดส-เบนซ์ สภาพป้ายแดง ราคามือสอง ถูกกว่ารถใหม่ 10-70% มาตรฐาน ISO 9001
----------------------
Source
Jack Ma
-
-
J.K. Rowling
-
-
-
-
Donald Trump
-
-
-
-